הסיפור של אדליין

עלילה

אחר הצהריים אחד בסן פרנסיסקו, אדליין באומן (בלייק לייבלי), המשתמשת בשם ג'ניפר לארסון, רוכשת תעודות זהות מזויפות, ואז חוזרת הביתה להאכיל את הכלב שלה. לאחר מכן, היא הולכת לעבודה כספרנית. במסגרת עבודתה היא פותחת קופסה של סרטי פילם, דרכם קריין מסביר את סיפור חייה. היא נולדה ב-1 בינואר 1908, לאחר מכן התחתנה והביאה לעולם תינוקת. זמן קצר לאחר מכן, התאלמנה לאחר שבעלה מת בתאונה טרגית. שנים לאחר מכן, אדליין עברה בעצמה תאונת דרכים, בה הידרדרה במהלך סופת שלגים חריגה. אדליין נהרגה בעקבות התאונה, אך מכת ברק הקימה אותה לתחייה. מרגע זה ואילך, היא לא הזדקנה ונותרה בת 29. אדליין מעוררת את קנאתן של כל מכריה, בשל מראה גילה הצעיר. יום אחד כשהיא נעצרת על ידי שוטר תנועה, הוא מבקש ממנה לבוא לחקירה, כיוון שמאמין שזייפה את תעודותיה. אחרי זה, שני סוכני FBI חשדנים ניסו להכניס אותה בכוח למטוס על מנת שיוכלו לחקור אותה, אבל היא נמלטה מהשבי והבינה שתהיה חייבת לבלות את שארית חייה במנוסה. מאז, היא החליפה זהויות וכתובות מגורים לרוב, בעוד ביתה פלמינג (אלן בורסטין) גדלה והזדקנה. 
בערב השנה החדשה בהווה, היא מבלה במסיבה בה היא מכירה את אליס ג'ונס (מיכיל האוסמן), ומציגה את עצמה בפניו כג'ניפר. הוא מבקש לראות אותה שוב, אך היא מסרבת בידיעה שהיא לעולם לא תוכל להתאהב, שכן לא יוכל להיות לה עתיד נורמלי עם מישהו, בהיותה קפואה בזמן. יום למחרת, בעבודה, אליס מגיע ומפציר באדליין שוב לצאת איתו לדייט. לבסוף היא נענית לחיזוריו ולאחר הדייט השני שלהם הם מבלים את הלילה ביחד. בפלאשבאק, אדליין נראית כאשר היא עוצרת במונית ליד פארק בו מחכה גבר האוחז טבעת אירוסין. מפוחדת, היא מבקשת מנהג המונית להמשיך לנסוע. בחזרה בהווה, אדליין מתחילה להתעלם משיחותיו של אליס. הוא מופיע בדירתה אבל היא דוחה אותו, רק בשביל לשנות את דעתה לאחר שהיא עוברת על תמונות ישנות ומבינה שהיא לא רוצה לחיות את אותה השנה שוב ושוב בלי לחוות חיים אמיתיים. 
אליס מזמין את אדליין למסיבה לכבוד יום הנישואים ה-40 של הוריו, בביתם והיא נעתרת. עם הגעתם, אליס מציג בפניה את אביו, וויליאם (האריסון פורד), המזהה אותה מיד וקורא לה בשמה האמיתי - אדליין. נראה שהיא מזהה אותו גם, אבל היא משקרת ומספרת שאדליין הייתה אמא שלה, שנפטרה. פלאשבאק חושף את סיפור היכרותם של וויליאם ואדליין, ומראה איך התאהבו וכן חושף שהוא היה הגבר שאחז בטבעת האירוסין בפארק. באחד הערבים, מספר אליס לאדליין שהוא מתאהב בה ואינו יודע איך להתמודד עם זה.
ביום למחרת, וויליאם מבחין בצלקת על ידה השמאלית של אדליין, ונדהם. פלאשבאק נוסף מגלה שאדליין חתכה את ידה במהלך טיול שעשו כאשר היו ביחד, והיה עליו לתפור את החתך בעצמו. הוא מבין שהיא באמת אדליין ומתעמת איתה בנושא. אדליין נבהלת ולמרות הפצרותיו של וויליאם, מחליטה לברוח. היא משאירה לאליס פתק כאשר הוא במקלחת ועוזבת. רגעים לאחר מכן, יוצא אליס מהמקלחת ומתעמת עם אביו בנוגע לבריחתה הלא מוסברת, והוא מסרב להסביר מה קרה.
במהלך הנסיעה הביתה, אדליין נזכרת בכל הפעמים בהן היה עליה לברוח בפתאומיות, והיא משנה את דעתה בנוגע להחלטותיה. היא עוצרת ומתקשרת לבת שלה על מנת לספר לה שבכוונותיה להפסיק לברוח. בעודה מסובבת את המכונית, משאית פוגעת בה בתאונת פגע וברח, ומשאירה אותה למות. אדליין קופאת ומתה שוב. אמבולנס מגיע והיא קמה לתחייה לאחר מכת שוק. מאוחר יותר, בבית החולים, היא מתעוררת ואליס לידה, והם מודים באהבתם אחד לשני. אדליין מספרת לו על 107 שנות חייה. 
שנה אחת מאוחר יותר, אליס ואדליין הולכים למסיבת ערב השנה החדשה. כאשר היא עוזבת, היא מבחינה במשהו מוזר במראה במסדרון: השערה האפורה הראשונה שלה, הוכחה לכך שחזרה להזדקן שוב.

הפקה

התסריטאי ג'. מילס גודלאו כתב את הגרסה הראשונה של התסריט בשנת 2003, בהשראת דמותה של השחקנית אודרי טוטו בסרט הצרפתי אמלי. גודלאו הפסיק לעבוד על התסריט עם השותף שלו בשנת 2005, והמשיך לעבוד עליו לפרקים בשנת 2009. במקור רקע הסרט היה בניו יורק, אך זה שונה בהמשך לסן פרנסיסקו מתוך כוונה להוסיף עניין. בסרט השתמשו בטכניקות של דיבוב על ידי המספר בגוף שלישי. 

ליהוק

ב-12 במאי 2010, לוהקה קתרין הייגל לדמות הראשית בסרט. ב-12 בנובמבר 2010, אנג'לה לאנסברי נוספה לצוות השחקנים של הסרט בתור הבת של אדליין. ב-15 בנובמבר וויתרה הייגל על התפקיד בסרט, ונפוצו שמועות שהיא פוטרה. שמועות אלו לא אוששו על ידי מפיקי הסרט, ומהייגל יצאה הצהרה שוויתרה על התפקיד בעקבות האימוץ של ילדתה. כמו כן באוגוסט 2010, הוצע התפקיד לנטלי פורטמן, אך היא סירבה לו. 
ב-16 באוקטובר 2013, בלייק לייבלי ואלן בורסטין לוהקו לתפקידים הראשיים בסרט.

הכנסות

הסיפור של אדליין הכניס 42,629,766$ בארצות הברית ו-15,104,799$ במדינות נוספות, ובסך הכל הכניס 57.7$ מיליון בעולם. 

ביקורות

הסיפור של אדליין זכה לביקורות מעורבות, למרות שההופעות של בלייק לייבלי והאריסון פורד זכו לביקורות חיוביות מאוד, וצוינו על ידי חלק מהמבקרים כעבודות הטובות ביותר שלהם מזה שנים. באתר Rotten Tomatoes, קיבל הסרט רייטינג של 54%, בהתבסס על 126 ביקורות, ועם ממוצע של 5.5/10.